Broj: 711-I-612-M-63/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Diriane Delcaro Hrelje,** **zamjenice gradonačelnika Grada Vodnjana -** **Dignano, za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće:

**MIŠLJENJE**

1. **Sukladno članku 18. stavku 2. i 6. ZSSI-a, obveznica Diriana Delcaro Hrelja ne može istovremeno uz obnašanje dužnosti zamjenice gradonačelnika Grada Vodnjana-** **Dignano biti članica Školskog odbora Osnovne škole Vodnjan, niti predsjednica Upravnog vijeća Dječjeg vrtića Petar Pan Vodnjan.**
2. **Sukladno članku 8. stavku 1. ZSSI-a, obveznica je u roku 60 dana od stupanja na snagu ZSSI-a dužna razriješiti situaciju istodobnog obnašanja dužnosti zamjenice gradonačelnika te obavljanja funkcije u upravnim tijelima navedenih ustanova.**

Obrazloženje

Zahtjev za davanjem mišljenja Povjerenstva podnijela je obveznica Diriana Delcaro Hrelja, zamjenica gradonačelnika Grada Vodnjan-Dignano. U Povjerenstvu zahtjev je zaprimljen 9. veljače 2022. pod poslovnim brojem 711-U-2553-M-63/22-01-4, povodom kojeg se vodi predmet broj M-63/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Stoga je i obveznica Diriana Delcaro Hrelja povodom obnašanja dužnosti zamjenice gradonačelnika Grada Vodnjan-Dignano dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit je li dužnost zamjenice gradonačelnika nespojiva s njezinom funkcijom člana Školskog odbora Osnovne Škole Vodnjan, čiji je osnivač Istarska županija te funkcijom predsjednika Upravnog vijeća Dječjeg vrtića Petar Pan Vodnjan, čiji je osnivač Grad Vodnjan-Dignano.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi upravnih vijeća ustanova, odnosno nadzornih odbora izvanproračunskih fondova, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 6. propisano je da se odredbe stavka 2. istoga članka ne odnose na općinske načelnike, gradonačelnike, župane i njihove zamjenike.

Uvidom u registar ustanova od posebnog interesa za Republiku Hrvatsku i jedinice lokalne i područne (regionalne) samouprave, Povjerenstvo je utvrdilo da je Osnovna škola Vodnjan i Dječji vrtić Petar Pan od posebnog interesa za Grad Vodnjan-Dignano.

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) propisano je da školom upravlja školski odbor.

Člankom 34. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19) propisano je da dječjim vrtićem upravlja upravno vijeće.

Slijedom navedenog Povjerenstvo je utvrdilo da su Školski odbor Osnovne škole Vodnjan i Upravno vijeće Dječjeg vrtića Petar Pan Vodnjan tijela upravljanja navedenim ustanovama.

Povjerenstvo ističe kako je propisivanjem odredbe članka 18. stavka 6. ZSSI-a došlo do bitne promjene vezano za prava župana, gradonačelnika, općinskih načelnika i njihovih zamjenika da u iznimnim situacijama budu članovi upravnih vijeća ustanova, odnosno članovi nadzornih odbora izvanproračunskih fondova od posebnog državnog interesa ili interesa jedinice lokalne i regionalne samouprave, s obzirom da je izričito propisano da se iznimka u pogledu dopuštenosti članstva iz članka 18. stavka 2. ZSSI-a na njih ne odnosi.

Slijedom navedenog, obveznica Diana Delcaro Hrelja, koja obnaša dužnost zamjenice gradonačelnika Grada Vodnjan-Dignano, ne može istovremeno biti članicom upravnih vijeća/školskih odbora, bez obzira je li ustanova (osnovna škola, vrtić) proglašena pravnom osobom od posebnog državnog interesa, odnosno od posebnog interesa jedinice lokalne i regionalne samouprave.

Povjerenstvo ukazuje obveznici da je sukladno članku 8. stavku 1. ZSSI-a dužna, u pravilu u roku 60 dana od stupanja na snagu zakona, razriješiti situaciju istodobnog obnašanja dužnosti zamjenice gradonačelnika te obavljanja funkcije člana navedenih upravnih tijela.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Diriana Delcaro Hrelja, elektronička dostava
2. Objava na internetskoj stranici Povjerenstva
3. Pismohrana